മൈസൂരില് കൂട്ടബലാത്സംഗം സുഹൃത്തിനെ അടിച്ചുവീഴ്ത്തി വിദ്യാര്ത്ഥിനിയെ ആറ് പേര് ബലാത്സംഗം ചെയ്തു മൈസൂരിലെ ചാമുണ്ഡി ഹില്സില് കോളജ് വിദ്യാര്ത്ഥിനിയെ ആറ് പേര് ചേര്ന്ന് ബലാത്സംഗം ചെയ്തു. സുഹൃത്തിനൊപ്പം ബൈക്കില് ചാമുണ്ഡി ഹില്സ് കാണാനെത്തിയതായിരുന്നു വിദ്യാര്ത്ഥിനി. ഇന്നലെ രാത്രി ഏഴരയോടെയാണ് സംഭവം നടന്നത്. ബൈക്ക് തടഞ്ഞ് നിര്ത്തി സുഹൃത്തിനെ അടിച്ചു വീഴ്ത്തിയ ശേഷം വിദ്യാര്ത്ഥിനിയെ ആറ് പേര് ചേര്ന്ന് ബലാത്സംഗം ചെയ്യുകയായിരുന്നു. തുടര്ന്ന് പെണ്കുട്ടിയെ വലിച്ചിഴച്ച് കൊണ്ടുപോയി കുറ്റിക്കാട്ടില് ഉപേക്ഷിച്ചു. ബോധരഹിതയായ പെണ്കുട്ടിയെയും സുഹൃത്തിനെയും പ്രദേശവാസികള് രാവിലെ ആശുപത്രിയില് എത്തിക്കുകയായിരുന്നു. സംഭവത്തില് മൈസൂര് അല്ലനഹള്ളി പൊലീസ് കേസെടുത്ത് അന്വേഷണം തുടങ്ങി. മൈസൂരിലെ സ്വകാര്യ കോളജിലെ വിദ്യാര്ത്ഥിനിയാണ് പീഡിപ്പിക്കപ്പെട്ടത്. പ്രതികളെ ഇതുവരെ തിരിച്ചറിയാന് കഴിഞ്ഞിട്ടില്ലെന്നാണ് പൊലീസ് പറയുന്നത്. പെണ്കുട്ടി മഹാരാഷ്ട്ര സ്വദേശി ആണെന്നാണ് പ്രാഥമിക നിഗമനം.